Vermiste polisieman se liggaam gevindAo Dion Juan Gaston Dumas (57), gestasioneer by Malmesbury-polisiestasie Twee persone is in hegtenis geneem in verband met die moord op ao Dion Dumas (57) van Malmesbury-polisiestasie, wat op Oukersdag verdwyn het. Konstabel Henry Durandt, ondersoekbeampte, het aan Maroela Media bevestig Dumas is op onnatuurlike wyse oorlede. “Sy liggaam is Dinsdag gevind. Die forensiese beamptes is nog steeds op die toneel.” Maroela Media het vroeër berig Dumas is Saterdagmiddag weg om ŉ geskenk by sy ma se dokter se huis af te laai. Volgens die dokter was hy daar en hy is omstreeks 16:00 daar weg. Dumas is egter nie daarna weer gesien nie. “Die oorsaak van sy dood word nog ondersoek. Ons kan dit nie in hierdie stadium bevestig nie.” Durandt het verduidelik die polisie het ook Dumas se motor, ŉ wit BMW 318, teruggevind. “Die persoon wat die motor bestuur het, is in hegtenis geneem,” het hy gesê. Volgens hom is dit nog nie duidelik wanneer die persone, wat in hegtenis geneem is, in die hof sal verskyn nie. “Die ondersoek duur nog voort, maar hulle bly in aanhouding by Atlantis-polisiestasie.” Dumas was die bekende sangeres Jennifer Zamudio se neef.